Mo bofelong jwa dingwaga tsa bo1700, go ne ga nna le phetogo kwa dinageng tse di jaaka United States, fa batho ba ne ba simolola go kgweetsa kafa letlhakoreng la moja e seng kafa go la molema, e ne e le ka nako ya fa bakgweetsi ba dikolotsana ba ne ba simolola go dirisa dikara tse di neng di gogiwa ke dipitse di le mmalwa. Dikara tseno di ne di se na setulo se mokgweetsi a nnang mo go sone, ka jalo bakgweetsi ba ne ba pagama pitse e e kwa morago e e kafa letlhakoreng la molema mme ba bo ba tshwara seme ka seatla sa moja. E re ka mokgweetsi a ne a pagama pitse e e kafa letlhakoreng la molema, gantsi o ne a batla gore dikara tse dingwe di fete kafa molemeng gore a kgone go bona dikara tse di tlhagang kwa pele ga gagwe sentle mme a di sutele. O ne a dira jalo ka go kgweetsa a le kafa letlhakoreng la moja la tsela.